Ρόμπερτ βαν'τ Χοφ

Ο Ρόμπερτ βαν’τ Χοφ (Robert van’t Hoff, 5 Νοεμβρίου 1887 - 25 Απριλίου 1979), γεννημένος στο Ρότερνταμ της Ολλανδίας, ήταν αρχιτέκτονας και σχεδιαστής επίπλων, μέλος από το 1917 του καλλιτεχνικού ρεύματος του Νεοπλαστικισμού (De Stijl).
 
Το σημαντικότερο απ τα έργα του, η Villa Henny (Huis ter Heide, Utrecht) σχεδιασμένη το 1914-1919, αποτελεί μια απ τις πρώτες κατασκευές από οπλισμένο σκυρόδεμα στην Ευρώπη, και κατ' επέκταση ιστορικό ορόσημο για την αρχιτεκτονική, γνωστή και ως «Concrete Villa», κατοικία από σκυρόδεμα.  Αποτελεί επίσης το πρώτο αρχιτεκτονικό δημιούργημα που σχετίστηκε με το κίνημα De Stijl, καθώς η ανάλυση της σύνθεσής της από τον Vilmos Huszar (ιδρυτικό μέλος της ομάδας)  συνέβαλλε στο να εκφραστούν οι αρχιτεκτονικές αρχές του συγκεκριμένου κινήματος του μοντερνισμού.

Η ζωή και το έργο του
Υπήρξε γόνος ευκατάστατης οικογένειας, η οποία του πρόσφερε σπουδές στην αρχιτεκτονική στην Αγγλία. Πριν απ' τον Α΄ Παγκόσμιο Πόλεμο επισκέφθηκε τις Η.Π.Α. με στόχο να δει τα έργα του Φρανκ Λόιντ Ράιτ. Σπουδάζοντας εκεί, γνώρισε προσωπικά τον αρχιτέκτονα και επιστρέφοντας στην Ευρώπη, επηρεασμένος απ την τεχνοτροπία του, σχεδίασε την Villa Henny. Χαρακτηριστικά στοιχεία αυτής της τεχνοτροπίας στο έργο του αποτελούν: οι σειρές παραθύρων, οι φεγγίτες και η οριζόντια έμφαση, μέσα απ την καθαρή κυβική φόρμα και τα γκρίζα οριζόντια τμήματα της ενισχυμένου τσιμέντου κατασκευής.

Γνώρισε τον Τέο βαν Ντούισμπουργκ (Teo van Doesburg), ιδρυτή της De Stijl, και εντάχθηκε στην πρωτοπόρα ομάδα της το 1917, ενισχύοντας οικονομικά το κίνημα και γράφοντας άρθρα για το ομώνυμο περιοδικό. Θεωρητικός στόχος της ομάδας, σύμφωνα με το μανιφέστο του 1918 (2ο τεύχος De Stijl), ήταν, η επικράτηση του ατόμου στην τέχνη του 19ου αιώνα, να υποχωρήσει προς χάριν της ισορροπίας με το οικουμενικό στοιχείο. Η πραγμάτωση του νέου κόσμου του κινήματος του Νεοπλαστικισμού θα ήταν η απομάκρυνση από κάθε περιορισμό της παράδοσης.
 
Όπως και οι υπόλοιποι καλλιτέχνες της ομάδας, έτσι και ο van’t Hoff εργάστηκε παράλληλα και σε άλλα πεδία του σχεδιασμού, όπως σχεδίαση επίπλων για τις κατοικίες που κατασκεύαζε, διαφημιστικών αφισών, μέχρι και απραγματοποίητων εξιδανικευμένων μοντέλων μαζικών κατοικιών. Έδωσε επίσης το παράδειγμα για έναν πιο ενεργό ρόλο του αρχιτέκτονα στην οικοδομή, με το να παρακολουθεί μαζί με τους εργάτες τις κατασκευές του κατά την ανέγερσή τους, γεγονός ασυνήθιστο στην εποχή του.

Το 1919 έγινε μέλος του ολλανδικού κομμουνιστικού Κόμματος. Στην πορεία, παραιτήθηκε απ την De Stijl, λόγω ιδεολογικών διαφορών που προέκυψαν και της διαφωνίας του με τον Teo van Doesburg. Τελικά αποσύρθηκε απ' το επάγγελμα του αρχιτέκτονα, για να ασχοληθεί στη συνέχεια κυρίως με την ενίσχυση πειραματικών κοινοτήτων αναρχικών.

Άλλα έργα του
Lovdalla, Huis ter Heide, Utrecht, 1911 

De Zaaier, Lunteren, 1912

Villa Verloop, Huis ter Heide 1915-1916

Παραπομπές

Βιβλιογραφία
«Η ιστορία της σύγχρονης αρχιτεκτονικής», Εκδόσεις Ελευθερουδάκη, h.f.ullmann
«Μοντέρνα αρχιτεκτονική: ιστορία και κριτική», Kenneth Frampton, Εκδόσεις Θεμέλιο
“The ideal as art: De Stijl 1917-1931”, Carsten-Peter Warncke, Benedikt Taschen 
“Robert van 't Hoff. Architect of a new Society”, Rotterdam: NAi publishers 2010. (ISBN 978-90-5662-750-8)
Broekhuizen, Dolf (2008-03-13). "Hoff, Robert van' t (1887–1979)" (in Dutch). Biografisch Woordenboek van Nederland (Biographical Dictionary of the Netherlands). Instituut voor Nederlandse Geschiedenis. Retrieved 2008-05-26.
"Abolition (1926). Robert van 't Hoffs visioen van een revolutie", in: Jong Holland 1996, nr 3, pp. 38–46
Vermeulen, Eveline (2008). "Hoff, Robert van 't". Grove Dictionary of Art (Grove Art Online ed.). Oxford: Oxford University Press. Retrieved 2008-03-30.
Vermeulen, Eveline (1986). "van 't Hoff". In Blotkamp, Carel. De Stijl: The Formative Years 1917–1922. trans. Loeb, Charlotte I.; Loeb, Arthur L.. Cambridge, Massachusetts: MIT Press. pp. 206–220. ISBN 0-262-02247-8.

Εξωτερικοί σύνδεσμοι
 

Ολλανδοί αρχιτέκτονες
Σχεδιαστές επίπλων